બેંગલુરુના પોલીસ કમિશનર એન. એસ. મેઘારીએ જણાવ્યું કે પોલીસે આ ઘટનામાં ડ્રાઈવરને ટોળામાંથી બચાવી તેની અકસ્માત બદલ ધરપકડ કરી છે. ટોળાએ કારને આગ લગાવી દીધી હતી ત્યારે ટાન્ઝાનિયાના અન્ય પાંચ લોકો ત્યાં આવી જતાં ટોળાએ તેમને ઘેરી લીધા હતા. ટાન્ઝાનિયાની એક યુવતીનાં કથિત રીતે કપડાં ફાડી નાખી તેને ફેરવી હોવાના આરોપ અંગે પોલીસે જણાવ્યું કે અમે મીડિયામાં આવા અહેવાલ આવ્યા બાદ યુવતીનું નિવેદન લીધું છે અને આરોપીઓની તપાસ કરી રહ્યા છીએ. ઘટના બાદ તે યુવતી ત્યાંથી ભાગી ગઈ હતી અને ડરના કારણે પોલીસ પાસે આવી ન હતી. તેમણે વધુમાં જણાવ્યુ‌ં કે આ અકસ્માતનો કેસ છે, જેમાં ટોળાએ ખોટા લોકોને નિશાન બનાવ્યા છે. આ કેસમાં ટાન્ઝાનિયાની વિદ્યાર્થિનીની ફરિયાદના આધારે પોલીસે મહિલા સાથે શાર‌ીરિક છેડતીનાે કેસ દાખલ કર્યો છે.